Abiele (17) er nærmest sikret jobb: Dette har bedriftene behov for
– Norske bedrifter skriker etter sånne som henne, sier NHO-sjef. Abiele (17) har jobbplanene klare. – Før jeg søkte på videregående skole tenkte jeg egentlig å ta studiespesialisering, fordi jeg ikke visste hva jeg skulle velge. Nå vet jeg endelig hva jeg vil gjøre. Det sier 17 år gamle Abiele Sophia Jansang Ness. Hun går første året på teknologi- og industrifag på Kuben videregående skole i Oslo. Der får hun mulighet til å teste ut litt av hvert, som å jobbe på skolens bilverksteder. Men planen til 17-åringen er klar. Neste år skal hun ta kjemiprosess. Det er en studieretning som appellerer til arbeidsmarkedet. NHOs rykende ferske kompetansebarometer viser at retninger innenfor ingeniør- og tekniske fag, i tillegg til håndverksfag, scorer høyest på bedriftenes behov for kompetanse. Rapporten viser at hele 76 prosent av bedriftene har behov for å rekruttere personer med fullført videregående opplæring med fag- og yrkesopplæring. Det er vesentlig høyere enn blant annet fullført videregående med studiespesialisering og universitets- og høyskoleutdanning på masternivå: Tre kompetansebehov skiller seg ut i årets rapport: Abiele er tydelig på at fordelen med å ta yrkesfag er at hun i løpet av få år har mulighet til å gå ut i lære. Da tjener hun også penger samtidig som hun går på skolen. – Jeg føler jeg er sikret jobb siden jeg allerede har fått det mens jeg er lærling, forteller hun. For øyeblikket er hun på utplassering hos Vann- og avløpsetaten.  Der har hun i løpet av kort tid lært mye om drift om vedlikehold.  – Jeg trives veldig godt der jeg er nå, men målet er å bli prosessoperatør og jobbe offshore. Retningen åpner for veldig mange muligheter, både med tanke på videreutdanning, lønn og jobb. NHO-sjef Ole Erik Almlid sier at det er nok et år som bekrefter at det er mange bedrifter med et stort kompetansebehov, og som ønsker å ansette folk med rett kompetanse. – Det er delvis en dårlig nyhet fordi det er vanskelig for bedriftene å lykkes uten de rette folkene, men det er en innmari god nyhet for alle de unge som lurer på om de kommer til å få seg jobb. Almlid sier at man rett og slett har skutt gullfuglen om man tar retningen Abiele har valgt å gå for. – Det høres ut som hun har tenkt å få seg en skikkelig kul jobb i norsk næringsliv. Norske bedrifter skriker etter sånne som henne. Og det gjelder over hele landet. NHO-sjefen forklarer at de ser et stort kompetansebehov i flere næringer, bransjer og sektorer. – Hvis du er ung og har lyst til å være med på å fikse klima- og matkrisen, sikre energi og helseteknologi som kan være med på å redde liv, er det masse jobber tilgjengelig. Da må du bare passe på at du tar den riktige utdanningen, sier han, og understreker:  – Det er mye bekymring knyttet til jobb blant ungdom, men det er masse muligheter. Tallene gir grunn til optimisme.   Sven Fossum, markeds- og kommunikasjonsdirektør i bemannings- og rekrutteringsbyrået Manpower, sier at de akkurat har gjennomført en undersøkelse blant norske arbeidsgivere for å høre hvor vanskelig det er å få tak i kompetansen de trenger. Resultatet? 7 av 10 sier at de sliter noe, eller mye, med å få tak i den arbeidskraften de har behov for. – Det er skyhøye tall. Det er en demografisk endring i befolkningen, og det er store teknologiske endringer som skjer i de aller fleste yrker, sier Fossum, og legger til:  – Det blir en kombinasjon som gjør at arbeidsgivere ikke finner den kompetansen de trenger. Man klarer rett og slett ikke å henge med. Dette kan være sikre karriereretninger, ifølge Fossum: Helse: – Med en stadig eldre befolkning, vil det være kontinuerlig behov for mennesker som kan levere helsetjenester og som kan pleie oss. Utdanning: – Med alle endringer som skjer, trenger vi mennesker som kan gi opplæring. Ikke bare grunnopplæring, men også bidra med kursing for mennesker som allerede er i jobb. Det trenger ikke bare være snakk om lærere i den offentlige skolen, men også mer fleksible utdanningsløp. Realfag: – Det er mye som skal løses innen det grønne skiftet, og vi skal gjennom veldig store omstillinger i industrien vår. Da blir teknologene gjengen som skal hjelpe oss gjennom det. IT: – Det er fortsatt utrolig viktig. Det er veldig mange ting som skal automatiseres, og ting som skal gjøres mer effektivt. For å opprettholde konkurransedyktigheten tror jeg IT blir avgjørende. Yrkesfag: – Her er det en kritisk mangel på folk som har faglært arbeidskraft. Salg: – Det vil det bestandig være behov for. Ting blir mer og mer komplisert. Da er det ikke nødvendigvis bare «hardselgeren» som kan ta «kalde» telefoner, men personer med en kombinasjon av fagforståelse og rådgivning til kundene. Er du opptatt av personlig økonomi? I vårt magasin Pensjon får du 100 sider om AFP, folketrygden og økonomien som pensjonist. Det kan kjøpes i dagligvarebutikker over hele landet, eller bestilles i vår nettbutikk (fri frakt!) 
17 år gamle Abiele Sophia Jansang Ness studerer teknologi- og industrifag og planlegger å ta kjemiprosess NHOs kompetansebarometer viser høyt behov for ingeniør- og tekniske fag, håndverksfag og IKT 76% av bedriftene ønsker å rekruttere personer med fullført videregående opplæring og fag- og yrkesopplæring NHO-sjef Ole Erik Almlid mener at norske bedrifter trenger folk som Abiele og ser optimistisk på jobbmulighetene for ungdom